text: Hardemens plus ne s'en mella 
   Adont. Mais Desirs bien jura 
   Qu'el cuer Cléomadès manroit 
   Tant que il achevé aroit 
   Partie de la volenté 
   Dont Raisons l'a ore resté. 
   Et Raisons dist bien li plairoit 
   Quant tans et lieus et poins seroit, 
   Et bien en lairoit convenir, 
   Ce dist, Hardement et Desir ; 
   Mais avoec en la conpaignie 
   Seroit, mais n'i vorroit Maistrie 
   Mener, ne ele ne Avis. 
   Mais avoec lui seront tous dis 
   Ele et Avis et Atemprance ; 
   Car norri l'avoient d'enfance.
   "Moult l'amons et l'avons amé ; 
   Car tous jours a par nous ouvré, 
   Et à tous jours mais l'amerons. 
   Tout son vivant à lui serons."
   Ainsi fist Raisons remanoir 
   À Desirrier son douz vouloir.
  